tartuNLP/wikipedia-smugri-20251201 huggingface dataset:
Wicher-luokka

Wicher-luokka oli Puolan laivaston kahden hävittäjän muodostama alusluokka. Alukset palvelivat toisessa maailmansodassa.
Kaksi alusta tilattiin 2. huhtikuuta 1926 Ranskasta, mikä oli seurausta Ranskan ja Puolan välille muodostuneista läheisistä suhteista ensimmäisen maailmansodan jälkeen. Alukset olivat hieman muokattuja Bourrasque-luokan 1 500 tonnin torpilleurseja. Niissä oli korvattu ainoastaan 37 millimetrin ilmatorjuntatykit 40 millimetrin aseilla ja alukset oli varustettu miinalaivoiksi.
Poliittisista syistä alusten tilaus annettiin telakalle, jolla ei aiempaa kokemusta hävittäjien valmistuksesta. Tästä seuraus runsaasti viivästymisiä materiaalihankinnoista ja valmistuksesta johtuvien ongelmien seurauksena.
Jón Arnar Magnússon

Jón Arnar Magnússon (s. 28. heinäkuuta 1969 Selfoss) on islantilainen entinen yleisurheilija, joka kilpaili moniotteluissa. Hän edusti seuratasolla Ungmennasamband Skagafjarðaria. Jón Arnarin parhaat saavutukset tulivat sisäradoilla kilpailtavasta seitsenottelusta, jossa hän voitti MM-kisoista hopeaa vuonna 2001 ja pronssia vuonna 1997 sekä EM-kilpailuista pronssia vuoden 1996 kisoissa. Hän osallistui kymmenottelussa olympialaisiin kolmesti vuosina 1996–2004. Jón Arnar sijoittui kahdenneksitoista Atlantan kisoissa 1996, mutta joutui keskeyttämään kilpailunsa vuosina 2000 ja 2004. 
Jón Arnarilla on hallussaan maansa ennätys yhteensä viidessä lajissa: 100 metrin juoksussa, 200 metrin juoksussa, 110 metrin aitajuoksussa, pituushypyssä ja kymmenottelussa. Myös hänen setänsä Einar oli olympiatason yleisurheilija.
Ennätykset.
"Lähde: IAAF "
KSV Waregem

KSV Waregem oli belgialainen jalkapalloseura Waregemista.
Historia.
Seura perustettiin vuonna 1925 nimellä Waereghem Sportif. Vuonna 1945 se muutti nimekseen Waregem Sportief. Vuotta myöhemmin se fuusioitui Red Star Waregemin kanssa ja muodosti SV Waregemin. Samana vuonna seura liittyi Belgian jalkapalloliittoon. Viimeinen nimenmuutos tapahtui vuonna 1951 jolloin Waregem nimettiin KSV Waregemiksi. Kaudeksi 1966–1967 KSV nousi pääsarjaan voitettuaan toisen sarjatason. Vuonna 1974 Waregem voitti Belgian cupin ja vuonna 1982 Belgian Supercupin. Kaudella 1995–1996 KSV sijoittui pääsarjan viimeiseksi ja putosi. Kolme vuotta myöhemmin seura putosi edelleen kolmannelle sarjatasolle. Vuonna 2001 seura fuusioitui Zulte VV:n kanssa ja muodosti uuden seuran, joka nimettiin SV Zulte Waregemiksi.
Lahden Sampo

Lahden Sampo oli lahtelainen urheiluseura, jolla oli toimintaa muun muassa koripallossa sekä jalkapallossa.
Historia.
Koripallo.
Seura voitti koripallossa ensimmäisen SM-mitalinsa vuonna 1966, jolloin se saavutti naisten SM-sarjan mestaruuden. Vuosina 1969, 1970, 1977, 1982, 1985, 1987 ja 1988 seura voitti myös naisten koripallon SM-kultaa. Kaiken kaikkiaan seuran naisten joukkue pelasi pääsarjassa 36 kautta. 1990-luvun alussa seuran juniorijoukkueet siirtyivät vastaperustetun SB-Girlsin alaisuuteen. Aluksi ainoastaan A-juniorit pelasivat Lahden Sammon alaisuudessa, mutta lopulta myös heidän joukkueensa siirrettiin SB-Girlsin alaisuuteen. Kesällä 1995 Lahden Sammon naisten paikka I-divisioonassa luovutettiin SB-Girlsille.
Jalkapallo.
Jalkapallossa seuran edustusjoukkue pelasi kausina 1979 ja 1982 kolmannella sarjatasolla. Naisten joukkue nousi pääsarjaan kaudeksi 1977, muttei päässyt enää kaudeksi 1981 mukaan. Yhden välikauden jälkeen seura pääsi mukaan, muttei kauden 1982 jälkeen pelannut enää pääsarjassa.
Kaksitoistašiialaisuus

Kaksitoistašiialaisuus tai 12-šiialaisuus () on šiialaisuuden suurin suuntaus. Kaksitoistašiialaisuus painottaa kahtatoista imaamia, joista kolme ensimmäistä olivat Ali ja hänen poikansa Hasan ja Husain. Suuntauksen mukaan kahdestoista imaami, joka katosi salaperäisesti 800-luvulla, elää kätkettynä ja palaa viimeisinä päivinä takaisin Mahdina.
Kaksitoistašiialaisuus on valtionuskonto Iranissa sekä suurin suuntaus Irakissa. Lisäksi sillä on kannatusta Libanonissa, Syyriassa, Pakistanissa, itäisessä Arabiassa ja joissakin Persianlahden maissa. Arviolta 10 prosenttia muslimeista on kaksitoistašiialaisia. Se on kehittänyt islamin valtasuuntauksesta, sunnalaisuudesta, eroavat lait ja uskonopit. Kaksitoistašiialaisuus ei tunnusta sunnalaisuuden neljää kalifia eikä neljää koulukuntaa.
Grindelwald

Grindelwald on kunta Bernin kantonissa Sveitsissä. Grindelwald on tunnettu kesä- ja talvimatkailukeskus.
Maantiede.
Kylä sijaitsee Grindelwaldtalina tunnetun laakson itäosassa. Schwarze Lütschine -joki virtaa laaksoa pitkin Grindelwaldin läpi kohti Brienzjärveä. 
Bernin Alpit kohoavat noin kilometrin korkeudella sijaitsevan Grindelwaldin kylän eteläpuolella jyrkästi, osa yli neljän kilometrin korkeuteen. Grindelwaldin korkeimmat vuoret ovat Mönch (4 107 m mpy.), Schreckhorn (4 078 m), Fiescherhörner (4 049 m), Lauteraarhorn (4 042 m) ja Eiger (3 970 m). Kunnan eteläosassa sijaitsee myös jäätiköitä, kuten Unterer Grindelwaldgletscher ja Oberer Grindelwaldgletscher. Eigerin, Mättenbergin ja Wetterhornin välissä on jäätikköjokilaakso, joka on U:n muotoinen. Vuoriston alaosassa on Sandbachin vesiputous, josta vesi virtaa kalkkikivikallion keskellä olevaan rotkoon. Laaksossa kulkee vaellusreitistö, missä polkuja on kaikkiaan 90 km. Polut menevät läpi metsien, laakson pohjan ja menevät välillä vuorten rinteille. 
Liikenneyhteydet.
Grindelwaldiin on maantieyhteys moottoritieltä A8 Wilderswilistä, Interlakenin eteläpuolelta. Grindelwaldiin kulkee myös Berner Oberland-Bahnen -yhtiön Berner Oberland-Bahn Lütschinejoen vartta Interlaken Ostista.
John Buttigieg

John Buttigieg (s. 5. lokakuuta 1963) on maltalainen jalkapallovalmentaja ja entinen puolustaja. Kesäkuusta 2016 lähtien hän on toiminut Sliema Wanderersin päävalmentajana.
Ura pelaajana.
Buttigieg aloitti pelaajauransa kotimaassaan Sliema Wanderersin puolustuslinjassa 1981. Hän edusti seuraa kahdeksan kauden ajan ja onnistui voittamaan seuran paidassa Maltan liigamestaruuden 1988–1989. Mestaruuskauden jälkeen Buttigieg siirtyi Englantiin, jossa pelasi Brentfordissa ja lainalla Swindon Townissa. Hän palasi takaisin kotimaahansa 1991 ja edusti kahdeksan kautta Florianaa. Vuonna 1999 Buttigieg siirtyi Valletta FC:hen, jossa lopetti pelaajauransa 39-vuotiaana 2002.
Maajoukkuetasolla Buttigieg edusti Maltaa 97 maaottelussa tehden yhden maalin. 
Ura valmentajana.
Pelaajauransa jälkeen Buttigieg jatkoi jalkapallon parissa juniorivalmentajana. Vuonna 2007 hänestä tuli Birkirkaran päävalmentaja. Hän johdatti seuran Maltan cupin mestariksi 2008. 
Heinäkuussa 2009 Buttigieg nousi Maltan maajoukkueen päävalmentajaksi tšekkiläisen Dušan Fitzelin erottua terveyssyiden vuoksi. Vuosi myöhemmin Buttigieg suoritti UEFAn pro-valmentajatutkinnon Italiassa. 
Buttigieg sai potkut lokakuun lopulla 2011. Malta keräsi hänen johdollaan EM2012-karsinnoissa vain yhden pisteen. Maajoukkuepestinsä jälkeen Buttigieg työskenteli akatemiavalmentajana Birkirkarassa 2011–2014 sekä teknisenä johtajana Florianan akatemiassa 2014–2016.
Kesäkuussa 2016 Buttigiegista tuli Sliema Wanderersin päävalmentaja.
Miesten 10 metrin ilmapistooli ammunnan maailmanmestaruuskilpailuissa 2010

Miesten 10 metrin ilmapistoolin maailmanmestaruudesta ammuttiin 3. elokuuta 2010. Henkilökohtaisen kilpailun voitti Japanin Tomoyuki Matsuda tuloksella 689,4 (586+103,4) ja joukkuekilpailun Venäjä tuloksella 1749.
Ennätykset.
Ennen MM-kilpailuiden alkua voimassa olleet maailmanennätykset:
Joukkuekilpailu.
Joukkuekilpailun tulokset määräytyivät peruskilpailun tulosten perusteella.
Anwar al-Awlaki

Anwar al-Awlaki tai joskus myös muodossa Anwar Aulaqi (22. huhtikuuta 1971 Las Cruces, New Mexico, Yhdysvallat – 30. syyskuuta 2011 Jemen) oli yhdysvaltalainen islamistisaarnaaja ja imaami. Hänen on epäilty olleen yhteyksissä islamistilaiseen terroristijärjestöön al-Qaidaan ja osallistuneen WTC-iskujen suunnitteluun.
Karismaattisena esiintyjänä pidetyn al-Awlakin sukujuuret olivat Jemenissä.
Hänen isänsä oli entinen Jemenin maatalousministeri Nasser al-Awlaki.
Al-Awlakin tapaus herätti polemiikkia Yhdysvalloissa, kun hänen isänsä nosti oikeusjutun estääkseen Yhdysvaltain tiedustelupalveluja tappamasta poikaansa. Presidentti Obaman hallinto yritti estää jutun etenemisen vetoamalla valtionsalaisuuksiin.
Al-Awlaki kuoli Yhdysvaltojen autosaattueeseen tekemässä iskussa, jossa käytettiin kauko-ohjattuja lennokkeja. Paikka oli 140 km Sanaasta Khashefin lähellä. Iskussa kuoli viisi henkeä, oletettavasti myös toinen merkittävä alqaidalainen, Samir Khan, joka julkaisi Al-Qaidan verkkolehteä Inspire.
Pari viikkoa myöhemmin Obama määräsi toisen iskun, jossa kuoli yhdeksän, mukaan lukien al-Awlakin 16-vuotias poika Abdulrahman al-Awlaki (s. 1995, Denver) ja hänen 17-vuotias jemeniläinen serkkunsa.
Tammikuussa 2017 ensimmäisessä Donald Trumpin määräämässä iskussa ulkomaille Yhdysvaltain merijalkaväki tappoi 14 al-Qaedaan yhteyksissä ollutta henkilöä Jemenissä. Tässä iskussa kuoli Anwar al-Awlakin 8-vuotias tytär.
Imponderabilia

Imponderabiliat olivat oletettuja painottomia tai ainakin äärimmäisen kevyitä aineita, joiden avulla tieteessä vielä 1800-luvun alussa selitettiin lämpö-, valo-, sähkö- ja magneettiset ilmiöt. Valoa pidettiin Newtonin käsityksen mukaisesti aineellisten hiukkasten virtana, kun taas lämmön ja sähkön johtuminen samoin kuin hankaussähkö selitettiin olettamalla, että lämpö- ja sähköaine siirtyisi kappaleesta toiseen. Antoine Laurent Lavoisier sisällytti lämpöaineen eli kalorikin samoin kuin valon alkuaineiden luetteloonsa. Myöhemmin Berzelius oletti, että varsinaisten alkuaineiden ja niiden yhdisteiden lisäksi oli viisi painotonta "ainesta": positiivinen ja negatiivinen sähkö, magnetismi, valo ja kalorikki. Toisen käsityksen mukaan magnetoituvat aineet sisälsivät kahta "magneettista nestettä", joista aineen magnetoituessa toinen keskittyi magneetin pohjois- ja toinen etelänapaan. 
Jo 1600-luvulla Francis Bacon oli esittänyt vaihtoehtoisen hypoteesin, jonka mukaan lämpö ei ole erityinen aine vaan aineen pienimpien osien liikettä. Samoin jo Christiaan Huygens oli selittänyt valon aaltoliikkeeksi. Nämä käsitykset tulivat kuitenkin yleisesti hyväksytyksi vasta 1800-luvun alkupuolella. Vuonna 1820 Hans Christian Ørsted havaitsi, että sähkövirta vaikuttaa lähellä oleviin magneetteihin, ja pian tämän jälkeen André Marie Ampère selitti, että myös kestomagneettien magnetismi johtuu aineessa olevista alkeisvirtasilmukoista Paljon myöhemmin sähkövaraus osoittautui erääksi alkeishiukkasten perusominaisuudeksi, mutta makroskooppisessa aineessa esiintyvät sähkövaraukset johtuvat nimenomaan elektronien siirtymisestä kappaleesta toiseen. Elektronit ovat tosin massallisia hiukkasia, mutta niiden massa on vain noin 1/1800 nukleonien massasta.
Kuvaannollisesti imponderabilioilla tarkoitetaan joskus asioita, joiden vaikutuksia on vaikea selvittää.
Wolfgang Wiltschko

Wolfgang Wiltschko (21. elokuuta 1938 Kienberg, Böhmerwald) on saksalainen lintutieteeseen erikoistunut eläintieteilijä ja etologi.
Wiltschko opiskeli eläin- ja kasvitiedettä sekä kemiaa Johann Wolfgang Goethe-Universität Frankfurt am Mainissa vuosina 1959–1967, ja väitteli siellä 1967 tohtoriksi punarinnan muutosta ja sen kyvystä aistia maan magneetti­kenttiä ("Über den Einfluss statischer Magnetfelder auf die Zugorientierung der Rotkehlchen (Erithacus rubecula)"). Hän toimi yliopiston eläintieteen laitoksen assistenttina 1967–1973.
1974 Wiltschko toimi William T. Keetonin stipendiaattina Cornellin yliopistossa Ithacassa. Tämän jälkeen hän oli Johann Wolfgang Goethe-Universität Frankfurt am Mainin eläintieteen professori vuodesta 1975 lähtien, kunnes vetäytyi eläkkeelle vuonna 2003.
Wiltschko toimi Saksan Lintutieteellisen Yhdistyksen puheenjohtajana 1992–1997.
Diego Contento

Diego Armando Valentin Contento (s. 1. toukokuuta 1990 München) on saksalainen jalkapalloilija, joka edustaa Fortuna Düsseldorfia. Hän on kuitenkin pelannut edustusjoukkueessa kahden kauden aikana vain yhden cup-ottelun. Hänen aiempia seurojaan ovat olleet Bayern München, jossa hän pelasi 49 liigaottelua, ja ranskalainen Bordeaux, jossa hän pelasi 78 liigaottelua ja teki niissä kaksi maalia. Pelinumerolla 26 pelaava Contento on pelipaikaltaan puolustaja.
Onslaught (Transformers)

Onslaught on fiktiivinen hahmo Transformers-universumissa ja lähinnä Generation 1-jatkumossa esiintynyt Decepticon ja hän johtaa myös Decepticonien alaryhmää nimeltä Combaticonit.
The Transformers.
Onslaught on taktikko henkeen ja vereen ja uskoo, että tehtävän onnistuminen riippuu ennen kaikkea strategiasta ja taistelutaktiikoita punoessaan Onslaught joutuukin usein taistelussa taka-alalle, mutta kun hänen taktiikkansa eivät toteudukaan toivotulla tavalla muuttuu etäinen ja uneksiva huipputaktikko häikäilemättömäksi ja raivokkaaksi taistelijaksi. Tämä tosin johtuu mitä ilmeisimmin siitä, että Onslaught suuttuu kun hänen strategiansa pettää pahemman kerran.
Transformers: War for Cybertron.
issa Onslaught on yksi hahmoista, joka on saatavilla pelihahmoksi ladattavan lisäsisällön kautta.
Transformers: Viimeinen ritari.
Elokuvassa "" Onslaught esiintyy yhtenä Transformer Reaction Forcen vangitsemista Decepticoneista. Kun Megatron lupasi tappavansa Autobotit, jos saisi avukseen muutaman vapautetun Decepticonin, hän valitsi Onsluaghtin yhdeksi vapautettavista, kun sotilaat kieltäytyivät vapauttamasta . Onslaught kuoli kuitenkin Cade Yeagerin ja Autobottien kimppuun tehdyn hyökkäyksen aikana, kun Crosshairs ja Drift tappoivat hänet.
Onslaughtin robottimuoto on identtinen Long Haulin kanssa ja hän muuntautuu valkoiseksi ja vihreäksi Western Star -hinausautoksi. Onslaughtin ääninäyttelijää ei ole kreditoitu.
Euroopan pöytätennisliitto

Euroopan pöytätennisliitto (lyh. ETTU, ) on perustettu Tokiossa 13. maaliskuuta 1956. Liittoa oli perustamassa silloin 17 maata. Nykyään liitolla on 56 jäsenmaata. Liitto järjestää myös pöytätenniksen Euroopan-mestaruuskilpailuja.
Nan Madol

Nan Madol on Tyynenmeren Mikronesiassa, Pohnpein saaren kyljessä sijaitseva tekosaarille rakennettu muinainen, hylätty temppelikeskus. Se on rakennettu kiviharkoista koralliriutan päälle. Nan Madolissa asui aikoinaan yli 1000 ihmistä. Rakennus on kuulunut esihistorialliselle Sau Deleur -dynastialle, joka hallitsi 1500-luvulle asti.
Tekosaaria alettiin rakentaa ehkä 700–800-luvuilla, mutta suuria kivirakennelmia vasta 1100–1200-luvuilla. Temppelikeskuksen hylkääminen ajoittuu 1500-luvun lopulle. Nan Madolia kutsutaan "Tyynenmeren Venetsiaksi". Unescon maailmanperintökohteeksi temppelikeskus osoitettiin vuonna 2016.
Temppelikeskusta käytettiin Nahnisohn Sapw -nimisen jumalan palvontamenoihin, johon osallistuivat erityisesti Sau Deleur -dynastian hallitsijat. 1628 Isokelekel- niminen soturi johtamat joukot hyökkäsivät Pohnpeille. Paikallisten suullisen historian mukaan Isokelekel oli puolijumala, jonka isä ja myrskyn jumala Nahn Sapwe oli lähettänyt tuhoamaan Sau Delurit ja Nahnisohn Sapwin. Historiantutkijoiden mukaan Isokelekel oli kuitenkin Kosraelta lähtöisin olevien valloittajien johtaja.
Preeriaeustoma

Preeriaeustoma ("Eustoma grandiflorum") on katkerokasvien ("Gentianaceae") heimoon kuuluva laji, joka on kotoisin Pohjois-Amerikan keskiosista. Preeriaeustomaa käytetään koristekasvina. Se on myös suosittu leikkokukka.
Preeriaeustoma on ruohovartinen kasvi, jolla on tukevat versot. Pituus on lajikkeesta riippuen 20–90 cm. Kukat ovat maljamaisia ja kooltaan 5–8 cm. Kukkien väri on ollut lajikkeilla perinteisesti sininen tai violetti, mutta myös valkoisia, vaaleanpunaisia ja kirjavia lajikkeita on olemassa.
Ilomantsi (kappale)

Ilomantsi on Juice Leskisen säveltämä ja sanoittama kappale, joka ilmestyi singlenä vuonna 1981. Sen B-puolena oli kappale ”Syys” "Ajan henki" -albumilta.
Singlellä ”Ilomantsin” esittäjäksi on merkitty "Juice Leskinen Slamfonia". Siinä soittaa Juice Leskinen Slam eli Juice Leskinen (laulu), Eero ”Safka” Pekkonen (taustalaulu), Ila Loueranta (taustalaulu), Jari Yliaho (akustinen kitara ja taustalaulu), Hannu Tervaharju (basso ja taustalaulu) ja Kari Peltonen (rummut). Lisäksi kappaleessa soittavat Anssi Tikanmäki (piano, jousisyntetisaattori ja efektiäänet), Ismo Alanko (taustalaulu), Raimo Korhonen (trumpetti), Mircea Stan (pasuuna) ja Pentti Lahti (alttosaksofoni).
Kappaleen on sovittanut Anssi Tikanmäki, josta tuli myöhemmin Leskisen pitkäaikainen yhteistyökumppani Grand Slamissa. Sovituksessa on satiirisia elementtejä, kuten kurlausta ja ikkunaruudun, revolverin ja ämpärin soittamista. Sanoitus viittaa muun muassa Ilomantsissa tehtyihin vesakkomyrkytyksiin. Leskiselle tyypillisenä monimerkityksellisyytenä kappaleessa otetaan ilmeisesti kantaa myös oluen mainostamiseen säkeissä ”Ilomantsi on Karjalan A, sitä kyllä on syytä mainostaa”.
”Ilomantsi” oli mukana Suomen euroviisukarsinnoissa, mutta se jäi neljänneksi ja Suomea edustamaan valittiin Riki Sorsan ”Reggae OK”.
Soutu kesäolympialaisissa 1948

Vuoden 1948 kesäolympialaisten soutu järjestettiin 5. – 9. elokuuta 1948 Thamesilla Henley-on-Thamesissa. Tämä oli kymmenes kerta kun laji oli mukana olympialaisten ohjelmassa. Mukana oli 310 osanottajaa 27 eri maasta. Soutu järjestettiin ainoastaan miehille. Tapahtumia oli seitsemän.
Lähteet.
[[Luokka:Yhdistyneen kuningaskunnan soutu|Olympialaiset 1948]]
Soutu kesäolympialaisissa 1956

Vuoden 1956 kesäolympialaisten soutu järjestettiin 23.–27. marraskuuta 1956 Wendoureella, Ballaratissa. Tämä oli 12. kerta, kun soutu oli mukana olympialaisten ohjelmassa. Mukana oli 242 osanottajaa 25 eri maasta. Soutu järjestettiin ainoastaan miehille. Tapahtumia oli seitsemän.
Piaggio P.149

Piaggio P.149 oli italialaisen Piaggion valmistama sotilaskoulukone, jonka ensilento tehtiin vuonna 1953.
Kehitys.
P.149 kehitettiin aikaisemman P.148:n tilalle. P.149:ssä on sisäänvedettävä kolmipyöräinen laskuteline ja tilaa neljälle tai viidelle matkustajalle. Ensimmäin prototyyppi lensi ensilentonsa 19. kesäkuuta 1953.
Vain muutama myytiin, kunnes Saksan ilmavoimat valitsivat lentokoneen sotilaskoulukoneeksi.
Toimintahistoria.
Saksan ilmavoimat käytti konetyyppiä vuosina 1957–1990.
Bernin lentokentällä Belpissä toimiva Swissairin lentokoulu käytti jonkin verran saman tyypin lentokoneita.
Gibson Byrdland

Gibson Byrdland on Gibsonin valmistama puoliakustinen sähkökitara ja melkein ainoastaan Yhdysvalloissa tunnettu. Kitaran kehittivät kitaristit Hank Garland ja Billy Byrd joidenka sukunimistä kitara sai nimensä. Kitara ilmestyi markkinoille vuonna 1955 mutta vuoden 1969 jälkeen sen valmistaminen on rajoitettu.
Kuvan kitarassa on soololoven nk. venetsialainen muotoilu, joka on pyöreämpi kuin teräväkärkinen firenzeläinen muoto, joka muistuttaa Gibson ES-175 - mallin soololovea.
Gibson Byrdlandilla soittaneita.
Hank Garlandin ja Billy Byrdin lisäksi Gibson Byrdlandia ovat soittaneet muun muassa John McLaughlin, Dennis Coffey ja Ted Nugent.
Avustettu itsemurha

Avustettu itsemurha tarkoittaa henkilön avustamista itsemurhassa silloin, kun kyseinen henkilö sitä haluaa, mutta ei siihen itsenäisesti pysty fyysisen heikkoutensa takia. Itsemurhassa avustaminen saattaa tapahtua esimerkiksi antamalla itsemurhaa toivovalle henkilölle myrkkyä, mutta kyseessä saattaa olla myös muunlainen toiminta. Avustetun itsemurhan ja eutanasian välinen ero on se, että eutanasiassa toinen henkilö päättää itsemurhaa toivovan elämän valtuutuksella toisen puolesta.
Avustettuun itsemurhaan suhtaudutaan eri kulttuureissa ja uskonnoissa vaihtelevasti. Esimerkiksi katolilaisuudessa itsemurhaa pidetään syntinä. Toisaalta taas esiin on noussut ryhmiä, jotka pitävät oikeutta kuolemaan ihmisoikeutena. Maakohtaiset lait näkevät avustetun itsemurhan monista eri näkökulmista, niinpä myös säädöksiä on erilaisia.
Laillisuus maittain.
Suomessa ei ole lainsäädäntöä tai oikeuskäytäntöä itsemurhassa avustamisesta. Lääkäriliiton kanta on, että itsemurhassa avustaminen voi johtaa kurinpitomenettelyyn. Toisaalta Lääkäriliitto katsoo myös, että itsemurhan avustamista ei ole tarpeen kriminalisoida sen johtaessa mahdollisiin ongelmallisiin tilanteisiin itsemurhan tehneen läheisten kannalta. Itsemurhassa avustaminen on Norjassa kielletty, mutta vähemmän tuomittavaa kuin eutanasia. Tanskassa ja Isossa-Britanniassa toimenpide on kokonaan kielletty. Sveitsissä avustettu itsemurha on laillista, jos siihen ei sisälly itsekkäitä motiiveja. Esimerkiksi Sveitsin sallivampi lainsäädäntö on johtanut siihen, että ihmiset matkustavat muista maista vuonna 1998 perustetun "Dignitas"-järjestön klinikalle Zürichiin tehdäkseen avustetun itsemurhan. 
Itävallassa avustettu itsemurha tuli lailliseksi vuoden 2022 alussa.
FK Sarajevo

FK Sarajevo on bosnialainen jalkapalloseura Sarajevosta.
Historia.
Seura perustettiin lokakuussa 1946 nimellä SD Torpedo. Kaudeksi 1947–1948 Sarajevo nousi Jugoslavian jalkapalloliigaan. Vuonna 1967 seura voitti ensimmäisen Jugoslavian mestaruuden. Vuonna 1985 Sarajevo voitti viimeiseksi jääneen Jugoslavian mestaruutensa. Jugoslavian hajottua Sarajevo siirtyi pelaamaan Bosnia ja Hertsegovinan valioliigaan. Sarjan mestaruuden seura on onnistunut voittamaan vuosina 1999, 2007, 2015, 2019 ja 2020.
CCCF

Confederacion Centroamericana y del Caribe de Futbol eli CCCF oli Keski-Amerikan ja Karibian jalkapalloliitto. Liitto perustettiin 1941 ja vuonna 1961 CCCF yhdistyi NAFC:n kanssa muodostaen CONCACAFin. CCCF järjesti toiminta-aikanaan kymmenen .
Jäsenet.
CCCF:ssä oli 37 jäsentä.
Marcin Rygiel

Marcin Rygiel (s. 30. huhtikuuta 1983, Krosno, Puola) on puolalainen basisti. Hän soitti Decapitated-yhtyeessä vuoteen 2007 saakka, jolloin yhtye jäi tauolle. Kesäkuussa 2008 hän toimi Vaderin sessiomuusikkona.
Nykyisin Rygiel asuu vaimonsa kanssa Kaliforniassa.
Diskografia.
Decapitated
Lux Occulta
Billy Byrd

William Lewis ”Billy” Byrd (17. helmikuuta 1920 Williamson County, Tennessee – 7. elokuuta 2001 Nashville, Tennessee) oli yhdysvaltalainen countrymuusikko. Hän tuli tunnetuksi kitaristi Hank Garlandin ystävänä ja muusikkokumppanina (he loivat yhdessä Gibson Byrdland -kitaran. Byrd kärsi koko muusikon uransa aikana alkoholismista ja antoi Byrdlandinsa Garlandille, jotta ei myisi sitä.
Hank Garlandin muistolle omistetussa vuoden 2007 elokuvassa "Crazy" Byrdiä näytteli Scott Michael Campbell.
Mastercastle

 
Mastercastle on italialainen vuonna 2008 perustettu metallimusiikin yhtye.
Yhtyeen tyylilajeja ovat hard rock ja neoklassinen metalli. Yhtyeen perustivat Pier Gonella ja Giorgia Gueglio.
Historia.
Giorgia Gueglio ja Pier Gonella perustivat Mastercastlen vuonna 2008. Yhtye teki demon vuonna 2008, ja lähetti sen useille eurooppalaisille levy-yhtiöille. Demo sisälsi kaksi neljän kappaletta, "Words are swords", "Princes of love", "Space" ja "My Screams". Yhtye sai vastauksen Lion Musiciltä ja päätti solmia sopimuksen tämän kanssa.
Yhtyeen ensimmäinen täysimittainen albumi, "The Phoenix", julkaistiin huhtikuussa 2009. Mastercastle julkaisi 18. kesäkuuta 2010 toisen albuminsa "Last Desire". Albumin tuotti Pier Gonella, joka kirjoitti suurimman osan kappaleista.
One Way or Another

One Way or Another on englantilaisen hard rock -yhtye Uriah Heepin kappale vuodelta 1976. Se on samanvuotisen "High and Mighty" -albumin avausraita.
Yleistä kappaleesta.
”One Way or Another” edustaa yhtyeelle tyypillistä hard rockia ja se on kokonaan kosketinsoittaja-kitaristi Ken Hensleyn käsialaa. Kappaleen laulavat normaalista poiketen basisti John Wetton ja kosketinsoittaja-kitaristi Hensley, sillä yhtyeen solisti David Byron ei ollut läsnä kappaleen nauhoituksissa, koska oli sairastunut vesirokkoon.
Kappaleen sanoituksissa minäkertoja kertoo naisesta, joka ”tavalla tai toisella tulee olemaan hänen”.
Julkaisut.
”One Way or Another” julkaistiin singlenä Isossa-Britanniassa b-puolenaan niin ikään "High and Mightylle" sisältynyt ”Misty Eyes”. Singlestä on otettu kaikkiaan ainakin kaksi painosta. "High and Mighty" -albumin lisäksi kappale sisältyy kokoelma-albumeille "Collection", "The Boxed Miniatures", "Classic Colletion", "The Ultimate Collection", ', ' sekä "".
Kappaleet singlellä.
A-puoli
B-puoli
Vastaanotto.
”One Way or Anotherin” singlejulkaisu ei yltänyt ollenkaan esim. Yhdysvaltojen, Itävaltojen, kotimaansa Ison-Britannian tai Norjan singlelistoilla.
Kappaleen singlejulkaisu äänestettiin rateyourmusic.com-sivustolla ilmestymisvuotensa parhaiden singlejulkaisujen listalla sijalle 901.
Wise Man

Wise Man on Uriah Heepin kappale ja single vuodelta 1977. Se julkaistiin albumilla "Firefly". Balladimaisen kappaleen kirjoittajaksi on merkitty yhtyeen urkuri-kitaristi Ken Hensley. Singlen b-puoli on kitaristi Mick Boxin, rumpali Lee Kerslaken sekä Hensleyn yhteistyössä kirjoittama ”Crime of Passion”, joka ei kuulu "Firefly"-albumille.
Kappaleet singlellä.
A-puoli
B-puoli
GP3-kausi 2010

GP3-kausi 2010 oli GP3-sarjan historian ensimmäinen kausi. Kaudella ajoi yhteensä 37 kuljettajaa kymmenessä tallissa, joista jokainen ajatti kolmea autoa. Kausi aloitettiin toukokuussa Espanjan Barcelonasta ja se päättyi syyskuussa Italian Monzassa.
GP3-mestaruuden varmisti Meksikon Esteban Gutiérrez jo ennen Monzan kilpailua ottamalla paalupaikan, josta hän sai kaksi pistettä ja se riitti varmistamaan GP3-mestaruuden. Toiseksi sarjassa tuli kanadalainen Robert Wickens ja kolmanneksi sveitsiläinen Nico Müller.
Kilpailukalenteri.
tähti (*) tarkoittaa paalupaikkaa, joka on saavutettu lauantain kilpailun kahdeksannesta sijoituksesta
Kuljettajien loppupisteet.
tähti (*) ilmoittaa kuinka monta paalupaikkaa kuljettaja saavutti sijoittumalla kahdeksanneksi viikonlopun ensimmäisessä kisassa.
Keith Almgren

Keith Almgren (s. 8. marraskuuta 1957 Tukholma) on ruotsalainen lauluntekijä-sanoittaja ja musiikin julkaisija. Keithin oma musiikkikustannusyhtiö on Sweden Songs. Almgren on toiminut ammattilaisena 30 vuotta musiikkiteollisuuden parissa ja kirjoittanut yli 1400 nimekettä. 
Keith Almgren on osallistunut Ruotsin Melodifestivalen -laulukilpailuun sekä lauluntekijänä että musiikin julkaisijana monta kertaa. Hän oli muun muassa kustantajana kahdessa Ruotsin euroviisukappaleessa "Take Me to Your Heaven" (Charlotte Nilsson, voittajakappale, Jerusalem 1999) ja "När vindarna viskar mitt namn" / "When spirits are calling my name" (Roger Pontare, Tukholma 2000).
Almgren oli kustantajana Suomen euroviisukarsintakappaleissa "Make the rain" (Sheidi, säv. &amp; san. Jussi-Pekka Järvinen, 2002) ja "Welcome the world" (Susann Sonntag, 2002) sekä "Should I run, should I hide" (Sonja Biskop, 2004).
Keith Almgren on myös kirjoittanut lastenlauluja, jotka on julkaistu Suomessa ja käännetty suomeksi.
Shane Taylor

Shane Taylor (s. 13. maaliskuuta 1974) on brittiläinen näyttelijä. Hänet tunnetaan luultavasti parhaiten roolistaan lääkintämies Eugene ”Doc” Roena televisiosarjassa "Taistelutoverit".
Taylor alkoi opiskella näyttelemistä South Kent Collegessa Kentissä, jossa hän opiskeli kaksi vuotta, ja siirtyi sitten Webber Douglas Academy of Dramatic Artiin Lontooseen. Hän aloitti uransa esiintymällä pienissä rooleissa televisiosarjoissa ja muutamassa elokuvassa. Vuonna 2001 hän sai lääkintämies Eugene Roen roolin Tom Hanksin ja Steven Spielbergin palkitussa minisarjassa "Taistelutoverit". "Taistelutoverien" jälkeen Taylor piti taukoa näyttelemisestä keskittyäkseen perheeseensä, mutta on sittemmin ollut ääniroolissa videopelin "" päähenkilönä ja näytellyt televisiosarjoissa ja elokuvissa. Hänen viimeisin projektinsa on vuonna 2010 ilmestyvä "Devil's Playground".
Taylor on naimisissa ja hänellä on kaksi tytärtä.
Friedrich Kutter

Friedrich Kutter oli saksalainen lintutieteilijä.
Kutter promovoitiin filosofian tohtoriksi Berliinin yliopistossa vuonna 1856. Hän tutki lintujen munia ja väitöskirja oli nimeltään "Oologia ad systematologiam ornithologicam necessaria". Hän toimi Saksan Lintutieteellisen Yhdistyksen puheenjohtajana vuosina 1890–1891.
ORP Podhalanin

ORP Podhalanin oli Puolan laivastolle Versailles'n rauhansopimuksen mukaisesti luovutettu Saksan keisarillisen laivaston torpedovene "A-80", joka oli siten 1918 itsenäistyneen maan laivaston ensimmäisiä aluksia.
Valmistus.
Alus valmistui 1917 rannikkotorpedoveneeksi AG Vulcanin telakalla Stettinissä silloisessa Saksassa nykyisen Puolan alueella. Alus siirrettiin 1919 Puolalle, joka nimesi sen "ORP Góraliksi". Rahoitusvaikeuksien vuoksi alus saatiin huollettua ja palvelukseen vasta vuonna 1924. Sen nimi oli vaihtunut 1922 "ORP Podhalaniniksi".
"ORP Podhalanin" poistettiin 1938 aktiivipalveluksesta, mutta se jatkoi palvelustaan erilaisissa tukitehtävissä. Aluksen kohtalosta Saksan hyökättyä Puolaan ei ole tietoa.
Oologia

Oologia on eläintieteen haara, joka tutkii linnunmunia.
Nimi oologia juontuu kreikan sanasta ᾠόν ’muna’. Oologian historia on vanha, sillä se kattaa myös munien keräilyn, jota on harrastettu satoja vuosia. Munien keräily on Suomessa nykyään luonnonsuojelulain mukaan kielletty.
Oologi tutkii muun muassa lintujen pesien rakennetta ja sijoittumista, munamääriä ja pesintöjen ajoittumista, munan ulkomuotoa ja haudontaa. Alkionkehitysoppi tutkii sitä, mitä munakuoren alla tapahtuu. Kullakin lintulajilla on lajityypillinen muna, jonka koosta, värityksestä ja muodosta se voidaan tunnistaa. Käki on pesäloinen, joka munii toisen lintulajin pesään. Käen munien väritystä on tutkittu paljon.
Munien keräily oli vielä sata vuotta sitten erittäin suosittua. Varakkailla keräilijöillä oli kymmenien tuhansien munien kokoelmia. He palkkasivat munien kerääjiä maapallon eri osissa ja maksoivat sitä enemmän, mitä harvinaisemmasta linnusta oli kyse. Suomessa suuria munakokoelmia oli muun muassa Finnilällä, Kreugerilla, Lindmanilla, Melalla, Montellilla ja Waseniuksella. Edelleen munia kerätään laittomasti. Suomessa ulkomaisia keräilijöitä kiinnostavat etenkin petolintujen munat, joista haudotaan poikasia haukkametsästäjille myytäväksi, sekä itäisen ja arktisen faunan lajit, kuten monet kahlaajat.
Return to Fantasy (kappale)

Return to Fantasy on Uriah Heep -yhtyeen vuonna 1975 julkaistun "Return to Fantasy" -albumin tunnetuin kappale. Solisti David Byronin sekä kosketinsoittaja-kitaristi Ken Hensleyn kirjoittama kappale toimii levyn avausraitana ja lisäksi se julkaistiin lyhennettynä versiona singlenä ainakin Länsi-Saksassa, Alankomaissa ja Japanissa.
Singlen b-puolena toimi Saksan-painoksella ”The Time Will Come” ja Japanin- ja Alankomaiden-painoksilla ”Shout It Out”. Kumpikaan kappaleista ei kuulu "Return to Fantasy" -albumille. Näistä jälkimmäisenä mainittu kappale toimi myös ”Prima Donnan” b-puolena.
Saksalainen power metal -yhtye Gamma Ray on julkaissut albumillaan "Somewhere Out in Space" oman versionsa kappaleesta.
Kappaleet singlellä.
A-puoli
B-puoli
ORP Mazur

ORP Mazur oli Puolan laivastolle Versaillesin rauhansopimuksen mukaisesti luovutettu Saksan keisarillisen laivaston torpedovene "SMS V-105", joka oli siten 1918 itsenäistyneen maan laivaston ensimmäisiä aluksia. Se oli toisen maailmansodan ensimmäisiä upotettuja aluksia.
Valmistus.
Alankomaiden hallitus tilasi aluksen Stettiner Maschinenbau A. G. Vulcanilta Stettinistä Saksasta nimellä "Hr. Ms. Z-1", mutta ensimmäisen maailmansodan alettua Saksan hallitus takavarikoi 10. elokuuta 1914 telakalla olleen aluksen sen kolmen sisaraluksen kanssa. Alus laskettiin vesille 26. elokuuta 1914 ja otettiin 23. maaliskuuta 1915 Saksan keisarillisen laivastoon torpedoveneenä nimellä "SMS V-105".
Palvelus.
Ensimmäisen maailmansodan päätyttyä alus määrättiin ensin luovutettavaksi Brasilialle, joka myi sen romutettavaksi QueensberryynJames W. Whitelle 550 punnalla. Lopulta alus vaihdettiin 1921 Puolan kanssa torpedoveneeseen "A-69",joka oli erittäin huonokuntoinen ja siten käyttökelvoton. Tilalle saatu alus huollettiin ennen luovutusta Rosythissä, mistä se hinattiin syyskuussa 1921 Gdanskiin aseistamattomana.
Alus otettiin 2. elokuuta 1922 virallisesti Puolan merivoimien palvelukseen nimellä "ORP Mazur". Alus oli torpedoveneviirikössä () ja sen keulaan oli maalattu tunnuskirjaimet MR. Aluselle asennettiin 1925 aseistukseksi kaksi 75 millimetrin tykkiä ja kaksi 450 millimetrin torpedoputkea sekä miinakiskot. "Mazur" siirrettiin 1931 tykistökoululaivaksi, jolloin aseistus vaihdettiin kolmeen 75 millimetrin Schneider tykkiin, kahteen konekivääriin ja torpedoputket poistettiin.
"Mazur" siirrettiin 1935 telakalle modernisoitavaksi, jolloin sen aseistukseen lisättiin yksi Vickersin 40 millimetrin ilmatorjuntatykki. Aluksen toinen savuhormi poistettiin konehuoneen modernisoinnissa. Alus palasi palvelukseen 1937.
"Mazur" oli 1. syyskuuta 1939 toisen maailmansodan alkaessa luutnantti Tadeusz Rutkowskin päällikkyydessä Oksywiessä, missä se oli laiturissa valmiina lähtemään merelle. Saksan ilmavoimien IV/LG1:n Junkers Ju 87 koneet hyökkäsivät noin kello 14, jolloin aluksen viereen osui pommi ja toinen keskilaivaan. Alus upposi tulittaen hyökkääjiä. Aluksen miehistöstä sai surmansa nelisenkymmentä henkeä. Alus oli toinen sodan ensihetkinä uponneista aluksista apualus "ORP Nurekin" kanssa. Saksalaiset romuttivat hylyn.
Werner Lindman

Werner Lindman (13. kesäkuuta 1855 Raahe – 15. marraskuuta 1916 Kalajoki) oli suomalainen lääkäri ja amatöörilintutieteilijä.
Lindmanin vanhemmat olivat merikapteeni Anders Lindman ja Maria Sofia Leufstadius. Lindman luki ylioppilaaksi Oulun lyseosta ja valmistui 1873. Hän opiskeli lääketiedettä Helsingin yliopistossa ja valmistui filosofian kandidaatiksi ja maisteriksi 1877, lääketieteen kandidaatiksi 1879 ja lääketieteen lisensiaatiksi 1883.
Lisensiaatintutkinnon jälkeen hän toimi neljä kuukautta apulaislääkärinä silmätautien klinikalla. Näihin aikoihin hän sairastui munuaistautiin, joka vaivasi häntä loppuelämän ajan. Vuonna 1884 Lindman sai Pudasjärven piirilääkärin viran. Kalajoen piirilääkärinä hän toimi vuodesta 1891 lähtien.
Lindman kuului lääkäriseura Duodecimin perustajiin vuonna 1881 ja keksi seuran nimen. Vuonna 1885 hän avioitui Augusta Elisabeth Lagerlöfin kanssa. Avioliitosta ei syntynyt lapsia.
Lindman harrasti lintujen munien keräilyä. Hänen kokoelmansa kattoi 243 lintulajia ja 796 pesyettä. Lindmanin kuoltua leski lahjoitti kokoelman Helsingin yliopistolle.
ORP Kaszub (1921)

 
ORP Kaszub oli Puolan laivastolle Versaillesin rauhansopimuksen mukaisesti luovutettu Saksan keisarillisen laivaston torpedovene "SMS V-108", joka oli siten 1918 itsenäistyneen maan laivaston ensimmäisiä aluksia.
Valmistus.
Alankomaiden hallitus tilasi aluksen Stettiner Maschinenbau A. G. Vulcanilta Stettinistä Saksasta nimellä "Hr. Ms. Z-4" ja sen köli laskettiin vuonna 1914 telakkanumerolla 356. Ensimmäisen maailmansodan puhjettua Saksan hallitus takavarikoi 10. elokuuta 1914 telakalla olleen aluksen yhdessä sen kolmen sisaraluksen kanssa. Se laskettiin vesille 12. joulukuuta 1914 ja alus otettiin 23. maaliskuuta 1915 Saksan keisarillisen laivastoon torpedoveneenä nimellä "V-108".
Palvelus.
Alus oli sodan ajan lähinnä Itämerellä. Sodan päätyttyä alus määrättiin luovutettavaksi Puolalle. Alus oli Britanniassa, jossa se huollettiin joulukuusta 1920 elokuuhun 1921 Rosythin telakalla ennen siirtoa. Aluksen piti siirtyä Puolaan omin konein, mutta konerikon seurauksena se saapui 3. lokakuuta 1921 hinattuna Danzigiin.
Alus otettiin virallisesti Puolan merivoimien palvelukseen nimellä "ORP Kaszub". Se oli torpedoveneviirikössä (). Alus tuhoutui 20. heinäkuuta 1925 Danzig Neufahrwasserissa kattilaräjähdyksessä, jonka syytä ei tiedetä. Aluksen etuosa upposi, mutta peräosa pysyi pinnalla. Keula nostettiin 29. heinäkuuta 1925. Kumpikin osa siirrettiin telakalle tutkittavaksi, minkä jälkeen hylky romutettiin. Turmassa sai surmansa kolme miehistönjäsentä.
Sami Ruusuvuori

Sami Ruusuvuori (os. Hannula, s. 27. joulukuuta 1976 Toholampi) on suomalainen kapellimestari ja puhallinmuusikko. Hän toimii Helsingin poliisisoittokunnan ylikapellimestarina. 
Sami Ruusuvuori valmistui ensimmäisenä puhallinkapellimestarina Taideyliopiston Sibelius-Akatemian DocMus-osastolta musiikin tohtoriksi keväällä 2022. Hänen taiteellisen tohtoritutkielmansa aiheena oli ”"Sinfoninen puhallinorkesteri ja sille sävelletty eurooppalainen ohjelmisto"”. Ruusuvuori on valmistunut vuonna 2005 Sibelius-Akatemian puhallinkapellimestariluokalta musiikin maisteriksi. Hän on opiskellut myös Päijät-Hämeen konservatoriossa ja Göteborgin musiikkikorkeakoulussa. 
Ruusuvuori on sotilasarvoltaan musiikkikapteeni. Hän toimi vuosina 2006-2011 Suomen Puolustusvoimien edustussoittokunnan, Kaartin Soittokunnan kapellimestarina. Konserttikokoonpanon ohella hän työskenteli Kaartin Combon sekä Kaartin Seitsikon kanssa, joka on hänen johdollaan konsertoinut aina Japania myöten. Hän oli perustamassa Kaartin Soittokunta -festivaalia ja toimi sen taiteellisena johtajana.
Ruusuvuori työskenteli Puolustusvoimien varusmiessoittokunnan päällikkökapellimestarina 2011-2012. Soittokunta teki tuolloin konserttikiertueet Italiaan ja Sveitsiin Modena ja Basel Tattoo -tapahtumiin. Kotimaassa hän johti varusmiessoittokunnan historian mittavimman konserttikiertueen "Suomi Sävelin".
Helsingin poliisisoittokunnan ylikapellimestarina Ruusuvuori aloitti marraskuussa 2012. 
Ruusuvuoren laaja-alainen osaaminen ulottuu klassisen musiikin lisäksi rytmimusiikkiin. Hän on työskennellyt lähes kaikkien Suomen tähtiartistien kanssa. Ruusuvuori on johtanut orkestereiden kiertueita Japanissa, Venäjällä, Keski-Euroopassa, Baltian maissa sekä kaikissa Pohjoismaissa. Vierailevana kapellimestarina hän on ollut niin ikään Pohjoismaissa, Baltiassa, Venäjällä sekä Yhdysvalloissa. Hän on toiminut myös lukuisten kansainvälisten kilpailujen tuomaristossa. Opettajana hän on työskennellyt Sibelius-Akatemiassa sekä useilla mestarikursseilla. 
Nykysäveltäjien kanssa Ruusuvuori tekee läheistä yhteistyötä tilaamalla ja johtamalla säännöllisesti uutta musiikkia. Ruusuvuori on johtanut kymmenen äänitettä eri orkestereiden kanssa. 
Ruusuvuoren omat soittimet ovat pasuuna ja tenoritorvi, joilla hän soittaa aktiivisesti kamarimusiikkia Helsinki Brass Quartetissa sekä Solistiseitsikko Imperialissa. Kokoonpanot ovat konsertoineet Suomen lisäksi muun muassa Isossa-Britanniassa, Keski- ja Itä-Euroopassa ja Venäjällä sekä tehneet viisi äänitettä.
Järvilakeuden kansalaisopisto

Järvilakeuden kansalaisopisto aloitti toimintansa vuodenvaihteessa 2009. Uusi opisto muodostui entisen Kauhavan-Härmäin kansalaisopiston ja Järviseudun opiston yhdistyessä. Opiston toiminta-alueeseen kuuluvat Evijärvi, Kauhava ja Lappajärvi. Syksyllä 2009 käynnistyi myös taiteen perusopetus uuden Kauhavan alueella teatteritaiteen alalla. Opetustunteja lukuvuodessa on yli 14 000. Järvilakeuden kansalaisopistossa pyritään järjestämään opetusta tasapuolisesti laajan alueen kunnissa ja kaupunginosissa.
Opetuksen painopiste on taide- ja taitoaineissa kuten kädentaidot, teatteri-ilmaisu, musiikki, tanssi ja kuvataide. Lisäksi opisto järjestää terveys-, kulttuuri- ja kieliopintoja. Se järjestää myös taiteen perusopetusta ja avointa yliopisto-opetusta.
Opistossa on runsaat 4 tuhatta opiskelijaa, tunteja järjestetään noin 14 tuhatta vuodessa.
ORP Krakowiak (1921)

 
ORP Krakowiak oli Puolan laivastolle Versaillesin rauhansopimuksen mukaisesti luovutettu Saksan keisarikunnan laivaston torpedovene "SMS A-64". Se oli siten vuonna 1918 itsenäistyneen maan laivaston ensimmäisiä aluksia.
Valmistus.
Saksan laivasto tilasi aluksen Stettiner Maschinenbau A. G. Vulcanilta Stettinistä Saksasta, missä köli laskettiin 1917. Alus laskettiin vesille 30. maaliskuuta 1918 ja otettiin palvelukseen 8. elokuuta torpedoveneenä nimellä "SMS A-64".
Ensimmäisen maailmansodan päätyttyä alus määrättiin luovutettavaksi Puolalle. Luovutettu alus oli huonossa kunnossa ja se huollettiin ennen luovutusta Rosythissä, mistä se hinattiin 8. syyskuuta 1921 Gdanskiin.
Palvelus.
Joulukuussa 1921 koeajojen päätyttyä alus otettiin virallisesti Puolan merivoimien palvelukseen nimellä "ORP Krakowiak". Se oli torpedoveneviirikössä (). Alus oli toimitettu aseistamattomana, joten siihen asennettiin kaksi 47 millimetrin wz. 85 Hotchkiss -tykkiä ja kaksi 7,92 millimetrin Maxim wz. -08 -konekivääriä. Vuonna 1924 tykit vaihdettiin 75 millimetrin Scheider wz. 97 -tykkiin. Samalla aseistusta täydennettiin kahdella 450 millimetrin torpedoputkella.
Alus osallistui laivastovierailuihin, joita tehtiin muun muassa 1923 Libauhun ja Riikaan sekä 1929 Kööpenhaminaan. Laivastovierailun aikana alus joutui 1929 myrskyyn. Alus poistettiin palveluksesta 27. lokakuuta 1936 ja se todennäköisesti romutettiin 1938.
Panakeia

Panakeia (, ) oli kreikkalaisessa mytologiassa parantamisen jumalatar ja Asklepioksen tytär. 
Yhdessä sisariensa kanssa he harjoittivat kukin yhtä puolta Apollonin tieteistä: Panakeia oli lääkeaineiden, Iaso parantamisen, Hygieia terveyden, Akeso toipumisen ja Aigle luonnollisen kauneuden jumalatar. Hänen veljensä olivat mestaridiagnostikko Podaleirios, mestarikirurgi Makhaon sekä Telesforos ja Aratos. Podaleirios ja Makhaon hallitsivat Trikkan kaupunkia kaksoismonarkkeina.
Panakeian nimestä tulee käsite "panacea", yleislääke, joka parantaa kaikki sairaudet.
ORP Kujawiak (1921)

 
ORP Kujawiak oli Puolan laivastolle Versaillesin rauhansopimuksen mukaisesti luovutettu Saksan keisarikunnan laivaston torpedovene "SMS A-68", joka oli siten vuonna 1918 itsenäistyneen maan laivaston ensimmäisiä aluksia.
Valmistus.
Saksa tilasi aluksen F. Schichaun telakalta Elbingistä Saksasta, missä köli laskettiin 1916. Alus laskettiin vesille 11. huhtikuuta 1917 ja otettiin palvelukseen 13. kesäkuuta torpedoveneenä nimellä "SMS A-68".
Sodan päätyttyä alus määrättiin luovutettavaksi Puolalle. Luovutettu alus oli huonossa kunnossa ja se huollettiin ennen luovutusta Rosythissä, mistä se öljynpuutteen vuoksi hinattiin 28. syyskuuta 1921 Gdanskiin.
Palvelus.
Joulukuussa 1921 koeajojen jälkeen alus otettiin virallisesti Puolan merivoimien palvelukseen nimellä "ORP Kujawiak". Se oli torpedoveneviirikössä (). Alus oli toimitettu aseistamattomana, joten siihen asennettiin kaksi 47 millimetrin wz. 85 Hotchkiss -tykkiä ja kaksi 7,92 millimetrin Maxim wz. 08 -konekivääriä. Vuonna 1924 tykit vaihdettiin 75 millimetrin Scheider wz. 97 -tykkiin. Samalla aseistusta täydennettiin kahdella 450 millimetrin torpedoputkella.
Alus osallistui laivastovierailuihin, joita tehtiin muun muassa kesäkuussa 1923 Libauhun ja Riikaan sekä 1929 Kööpenhaminaan. Alus oli 1. helmikuuta 1929 alkaen tykistönkoululaivana ennen "ORP Mazurin" tehtävään tuloa. Koululaivana ollessaan alus palveli suoraan laivaston komentajan alaisuudessa. Se oli heinäkuussa koulutuslaivueessa konemiesten koululaivana, kunnes se liitettiin 27. heinäkuuta 1932 sukellusvenelaivueeseen.
Alus poistettiin palveluksesta 1936 tai 1937, minkä jälkeen se oli varasto- ja maalialuksena sukellusveneviirikössä. Alus oli syyskuussa 1939 kelluvana öljysäiliönä ankkuroituna Jamie Kuźnickiin. Se selvisi Saksan ja Puolan välisistä taisteluista vaurioitta joutuen saksalaisten valtaamaksi. Aluksen myöhemmät vaiheet eivät ole tiedossa.
Kauna (kasvitiede)

Kauna (lat. "lodiculae", engl. "lodicule") on joidenkin heinäkasvien kukissa oleva kalvomainen lehti, joka sijaitsee tähkylän sisähelpeen sisäpuolella. Kaunoja on tavallisesti kaksi, joskus harvoin kolme, joskaan useilla lajeilla niitä ei ole ollenkaan. Kaunoja on pidetty kukan kehän sisemmän kiehkuran jäänteinä.
Free Me

Free Me on Uriah Heep -yhtyeen kappale ja single vuonna 1977 julkaistulta albumilta "Innocent Victim". Se on todennäköisesti yhtyeen tunnetuin kappale laulusolisti John Lawtonin aikakaudelta 1970-luvun lopulta. Kosketinsoittaja-kitaristi Ken Hensleyn kirjoittama, yhtyeen mittakaavassa tyyliltään poikkeuksellisen kevyt laulu saavutti menestystä Keski-Euroopassa sekä Uudessa-Seelannissa, missä se nousi listakolmoseksi. 
Vaikka kappaleen menestys avasikin yhtyeelle uusia ovia, jakoi se kuitenkin yhtyeen fanien mielipiteet ja myös yhtyeestä erityisesti solisti John Lawton oli pettynyt kappaleeseen. ”Free Me” ja koko AOR-vaikutteinen "Innocent Victim" -albumi aloittivatkin Lawtonin lähtölaskennan yhtyeestä.
Singlen b-puolella oli kappale ”Masquerade”, joka ei kuulu "Innocent Victim" -albumille. Myös ”Masquerade” on Ken Hensleyn tekemä.
Frederik on levyttänyt kappaleesta suomenkielisen käännösversion ”Pois luotas kiidän”.
Kappaleet singlellä.
A-puoli
B-puoli
Jalkapallon Euroopan cupin kausi 1955–1956

Jalkapallon Euroopan cup järjestettiin ensimmäistä kertaa kaudella 1955–1956. Se oli myös ensimmäinen UEFA:n järjestämä seurajoukkuekilpailu. Loppuottelu pelattiin Pariisissa, Parc des Princesilla, 13. kesäkuuta 1956. Mestaruuden voitti Real Madrid.
Ensimmäiseen Euroopan cupiin osallistuvat joukkueet valitsi ranskalainen sanomalehti L’Équipe sillä perusteella, että cupiin valitut seurat olivat euroopan arvostetuimmat ja edustavimmat jalkapalloseurat. Ensimmäinen Euroopan cupin loppuottelu pelattiin L’Équipen kotikaupungissa Pariisissa kiitokseksi siitä, että lehti oli tehnyt kilpailun järjestämisen mahdolliseksi, ja kehittänyt myös säännöt miten kilpailu toteutetaan.
Alun perin valituista seuroista englantilaisseura Chelsean osallistumisen esti Englannin jalkapalloliitto, koska se katsoi että cupiin osallistuminen häiritsi kansallisiin kilpailuihin osallistumista. Chelsean tilalle kilpailuun otettiin puolalainen Gwardia Warszawa. Muista valituista seuroista hollantilainen Holland Sport, unkarilainen Honvéd ja tanskalainen Kjøbenhavns Boldklub eivät ottaneet kilpailukutsua vastaan. Niiden tilalle samoista maista valittiin PSV Eindhoven, Vörös Lobogó ja AGF Aarhus. Kerta oli myös ainoa, jolloin Saarista kotoisin oleva seurajoukkue pelasi UEFA:n turnauksessa ennen kuin Saar liitettiin Länsi-Saksaan vuonna 1957.
Tulokset.
Finaali.
&lt;br&gt;
Erland Haapaniemi

Erland Haapaniemi (3. marraskuuta 1894 Vehkalahti – 13. elokuuta 1962 Hamina) oli suomalainen päätoimittaja ja Maalaisliiton kansanedustaja.
Haapaniemen vanhemmat olivat maanviljelijä Elias Haapaniemi ja Mariana Kiri. Hän kävi kansakoulun ja toimi sitten työmiehenä ja työnjohtajana uitto- ja tietöissä, liikeapulaisena sekä maanviljelijänä kotitilallaan vuoteen 1927 saakka. Haapaniemi toimi lisäksi Maakansan, Haminan Sanomien ja Maaseudun avustajana 1913–1925, ja hän oli karkotettuna Siperiassa 1916–1917 erään lehtikirjoituksensa vuoksi.
Haapaniemi oli 1927 Haminassa ilmestyneen Maaseutu-lehden päätoimittajan sijaisena ja lehden päätoimittajana 1928–1954. Viimeksi hän oli Kymen Sanomien päätoimittaja 1955–1962. Haapaniemi toimi myös Maalaisliiton Kymenlaakson ja Lounais-Karjalan piirisihteerinä 1927–1948, Maalaisliiton Kymenlaakson ja Lounais-Karjalan rahastonhoitajana 1927–1962 sekä 9 vuoden ajan Vehkalahden asutuslautakunnan rahastonhoitajana ja asutusneuvojana.
Haapaniemi oli Maalaisliiton kansanedustajana 1948–1954 edustaen Kymen läänin vaalipiiriä. Hän oli presidentin valitsijamies vuoden 1931 ja 1950 presidentinvaaleissa sekä kuului Vehkalahden kunnanvaltuustoon. Haapaniemi oli Maalaisliiton keskushallituksen jäsen, "Maalaisliiton sanomalehtimiesyhdistyksen" hallituksen varapuheenjohtaja ja Kymenlaakson sanomalehtimiesyhdistyksen puheenjohtaja.
Erland Haapaniemi oli naimisissa vuodesta 1920 Lyydi Matilda Harjulan kanssa.
Haali

Haali on sali tai seurojentalo, joissa amerikansuomalaiset järjestävät yhteisiä tapaamisia, kokouksia ja juhlia.
Haaleja rakennettiin aikoinaan jokaiselle vähänkin suuremmalle suomalaisalueelle. Kaupunkien ja kylien suomalaiskortteleissa eli finntowneissa haali rakennettiin yleensä korttelin keskelle, ja siellä kävi väkeä myös ympäröivistä kylistä.
Suomalaissiirtolaisuuden alkuvuosina 1800-luvun lopulla haalit olivat etenkin raittiusseurojen käytössä. 1900-luvun alussa amerikansuomalaisten uskonnollisuus alkoi hiipua, ja haaleista tuli enemmänkin amerikansuomalaisten yleisiä juhla- ja tapaamispaikkoja, jotka oli tarkoitettu vapaa-ajan huvitteluun. Lisäksi sosialistit ottivat useita haaleja omaan käyttöönsä hankittuaan ensin enemmistön raittiusseuran jäsenistössä.
Haaleilla vaalittiin suomalaisia perinteitä, urheiltiin, harjoiteltiin, pidettiin häitä sekä tehtiin politiikkaa. Haaleille kokoonnuttiin suurella joukolla etenkin juhla-aikoina, kuten jouluna ja juhannuksena. Haaleilla oli esimerkiksi soittokuntien ja kuorojen harjoittelu- ja esiintymistiloja, näytelmäkerhoja, ompeluseuroja, kirjastoja sekä huvitoimikuntia, jotka järjestivät monenlaisia tilaisuuksia.
Haalien suosio väheni, kun ensimmäinen siirtolaissukupolvi alkoi kadota. Haalit toimivat 1950-luvulle saakka, jolloin monet haalirakennukset alkoivat siirtyä muuhun käyttöön tai ne purettiin. Floridan kahden haalin aktiivinen toiminta jatkui eläkepäiviään viettämään tulleiden amerikansuomalaisten keskuudessa aina 1970-luvulle asti, ja kumpikin Floridan haaleista toimii edelleen.
Sana "haali" esiintyy myös amerikansuomalaisten keskuudessa vaikuttaneen lestadiolaisuuden suuntauksen haalilaisuuden nimessä.